EFF kap weer na Indiërs, Schabir ShaikDie EFF-leier Julius Malema en ander lede van die EFF-leierskap tydens die party se verjaarsdagvieringe in Durban (Julie 2017). Foto: ANA Die EFF het Maandag die partyleier, Julius Malema, se woorde herhaal dat talle swart mense op rassistiese wyse behandel word deur Indiërs en spesifiek Indiër-besigheidseienaars. Die party het in ŉ verklaring gesê hy bevestig Malema se uitsprake oor die “uitbuiting en rassisme waaronder Afrikane aan die hande van baie Indiërs moet ly”. Malema het die afgelope naweek tydens die EFF se verjaarsdagvieringe in Durban gesê Indiërs is “erger as Afrikaners”. Hy het onder meer verwys na Indiërs wat volgens hom strategiese tenders en sakeaktiwiteite monopoliseer sodat slegs ŉ enkele paar families daarby baat vind, asook die “uitbuitende werksomstandighede” van swart mense in winkels wat deur Indiërs besit word. Hy het ook gesê dat baie strategiese tenders op plaaslike regeringsvlak deur Indiër-families in Durban gedomineer word. “[Malema] het dit baie duidelik gemaak dat ons nie dominansie van enige rassegroep wil hê nie. Ons revolusie gaan daaroor dat die rykdom gedeel word deur almal wat dit werk [sic]. Dit gaan nie daaroor om witmonopoliekapitaal te vervang met swartmonopoliekapitaal of Indiërmonopoliekapitaal nie.” Volgens die EFF het apartheid daartoe gelei dat die indruk geskep is dat Indiërs beter is as swart of bruin mense. Die party meen hierdie mentaliteit dra by tot die manier waarop swart mense deur die Indiër-gemeenskap behandel word. Die EFF het gesê hy sal nie verskonend wees wanneer “sy mense onderdruk word” of op eiers loop rondom “valse minderheidsgevoelens nie”. “Onderdrukking moet ontbloot word vir wat dit is. Wanneer Afrikane in baie informele nedersettings uitbars in xenofobiese geweld teen Pakistani’s en ander Afrikane van hierdie kontinent, veroordeel ons dit. Wanneer wit boere uitbars in anti-swart rassisme teen swart plaaswerkers, veroordeel ons dit. Wanneer mans verkrag, is ons deel van die veroordeling en die publieke opslae van ‘MenAreTrash’. Net so moet die rassisme wat Afrikane aan die hand van Indiër-besighede en -families ondervind, veroordeel word totdat dit stopgesit word.” Die party het ook in die verklaring na die veroordeelde bedrieër Schabir Shaik gekap wat in 2009 op mediese parool vrygelaat is. “Ons sal nie stilbly nie, veral nie in die lig van die skynheilige kritiek wat van [Shaik] af kom nie,” lui die verklaring. “Ons raai Shaik aan om eerder op sy valse siekte te fokus voordat ons vra dat sy parool hersien word. Dit is presies mense soos hy wat in plaas van om rassisme teenoor swart mense deur die Indiër-gemeenskap te konfronteer, eerder die aandag probeer aflei deur valse aantygings te maak dat die EFF geweld aanhits.”